Nőnapi meglepetés a Játékszínben

Érkezik a Kockahas egyszemélyes musical komédia Feke Pállal a Játékszínbe

Március 8-án, nőnapon mutatja be a Játékszín Szente Vajk Kockahas című musicaljét. A Magyarországon és a világon is egyedülálló musical-komédia kizárólag Feke Pál színpadi részvételre épül, a műfajtól már megszokott nagyformátumú látvány- és hangzásvilággal.

A darab két felvonásban, élő zenekaros kísérettel meséli el egy negyvenes éveiben járó musicalszínész útját az önismeret felé, örömmel, bánattal, plusz kilókkal, vagy anélkül.

A történet

Paul, a főhős, nagy elhatározásra jut: egy sikeres életmódváltást ígérő cég segítségével a hegyekbe vonul, hogy a világtól távol, a „Fitt-házban” megszabaduljon a felesleges kilóktól. Azonban a helyzet váratlan fordulatot vesz: a hegytetőt elzárja a hó, és mindenki, aki Paul segítségére lehetne – trainer, instructor, lifestyle-coach és wellbeing tanácsadó –, máshol reked.

Paul egyedül érkezik meg a hóval körülzárt, üres Fitt-házba, ahol mindössze tizennégy napra elegendő élelmet talál. És bár eltelik tizennégy nap, a Kockahas története még csak ekkor kezdődik!

Paul egyedül marad a gondolataival, visszatekint az életére, elénekli kedvenc dalait, és próbálja tartani a szeretteivel. Azonban ahogyan a Fitt-házban magányosan, kilátástalanul és komikus helyzetekben találja magát, ráébred arra, hogy az élete is hasonló képet mutat.

Mit kínál egy Kockahas?

A darabban fülbemászó magyar slágerek hangzanak el Máté Pétertől, Demjén Ferencen át Zoránig, valamint felvételről neves színészek tűnnek fel különféle szerepekben.

Bank Tamás, a Játékszín igazgatója szerint egyedi, humoros, szórakoztató, teljes értékű musical komédia érkezik a Teréz körútra. „A Kockahas remekül illeszkedik zenés darabjaink -Hölgyválasz, Menopauza- sorába és Feke Pál remekül alakítja a fogyni vágyó musicalszínészt, aki egy váratlan hóesés miatt szembenéz párkapcsolati és egyéb problémáival, úgy hogy mindeközben sírunk és nevetünk vele. Az sem utolsó szempont, hogy Pali élő zenével és a legnagyobb magyar slágerekkel színesíti az estét, s bár rajta kívül a színpadon nem játszik senki, de azok a színészek, énekesek, aki virtuálisan megjelennek –így Molnár Piroska, Szacsvay László, Peller Anna, Nagy Sándor vagy Csonka András-, valamint a rendező Szente Vajk, garanciák a sikerre.” mondta Bank Tamás

A Kockahas premierje március 8-án lesz a Játékszínben. Ne hagyják ki ezt az egyedi, szórakoztató és elgondolkodtató musicalt!

Sajtókapcsolat:

* Várkonyi Judit, sajtófőnök
* +36 1 269 1542
* sajto@jatekszin.hu

|  |  |
| --- | --- |
|  | © Játékszín |

Eredeti tartalom: Játékszín

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=18377